**Dôvodová správa**

Najvyšší kontrolný úrad Slovenskej republiky (ďalej len „**NKÚ**“) vykonal v posledných piatich rokoch dve kontroly v Slovenských elektrárňach, a.s. (ďalej len „**SE**“).

Národná rada Slovenskej republiky uznesením č. 1354 zo dňa 24.09.2014 požiadala NKÚ o vykonanie kontroly hospodárenia s finančnými prostriedkami v SE z dôvodu ďalšieho navýšenia investičných nákladov a rozpočtu na projekt dostavby tretieho a štvrtého bloku Jadrovej elektrárne Mochovce (ďalej len „**EMO34**“) a posunov termínov ich dostavby, ako aj v súvislosti s už uskutočnenými navýšeniami rozpočtu dostavby jadrovej elektrárne.

V súvislosti s kontrolou vykonanou v roku 2015 NKÚ konštatuje, že výsledkom kontroly nebola venovaná náležitá pozornosť – predložené výsledky neboli NR SR prerokované.

Dôvodom pre zaradenie kontrolnej akcie do Plánu kontrolnej činnosti NKÚ v roku 2019 boli identifikované riziká spojené s nehospodárnym konaním pri dostavbe EMO34. Za jedno z najvýznamnejších rizík sa javilo riziko nevýhodného uzatvárania zmlúv a ich dodatkov, duplicitných, príp. viacnásobných plnení a riziká spojené so zavedeným vnútorným kontrolným prostredím v SE.

Takéto riziká majú za následok posúvanie termínov spustenia oboch blokov do prevádzky a najmä navyšovanie rozpočtu dostavby EMO34. Detailné preverenie bolo vykonané na vzorke piatich zmlúv o dielo.

Správa je súhrnom zistení o vykonanej kontrole a prostriedkom informovania verejnosti, tak laickej ako aj odbornej, o kontrolnej činnosti NKÚ, jeho zisteniach a o najdôležitejších pochybeniach, ktoré NKÚ identifikoval.

Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie a ani vplyv na rodinu.